ধনতেরাস
ধনতেরাস (হিন্দি: धनतेरस) বা ধনত্রয়োদশী (সংস্কৃত: धनत्रयोदशी) হলো ভারতের অধিকাংশ স্থানে উদ্‌যাপিত দীপাবলি উৎসবের প্রথম দিন। এ দিনটি হিন্দু পঞ্জিকা মাসের আশ্বিন (অমান্ত ঐতিহ্য অনুসারে) বা কার্তিক (পূর্ণিমান্ত ঐতিহ্য অনুসারে) কৃষ্ণপক্ষের ত্রয়োদশী তিথিতে পালিত হয়। ধন্বন্তরী-কে ধনতেরাস উপলক্ষেও পূজা করা হয়। তাকে আয়ুর্বেদের দেবতা হিসাবে বিবেচনা করা হয়। তিনি মানবজাতির উন্নতির জন্য ও রোগযন্ত্রণা থেকে মুক্তি দিতে আয়ুর্বেদের জ্ঞান প্রদান করেছিলেন। ভারতীয় আয়ুর্বেদ, যোগ ও প্রাকৃতিক চিকিৎসা, ইউনানি, সিদ্ধ এবং হোমিওপ্যাথি মন্ত্রণালয় ধনতেরাসকে "জাতীয় আয়ুর্বেদ দিবস" হিসাবে পালন করার সিদ্ধান্ত ঘোষণা করেছে, যা ২৮ অক্টোবর ২০১৬ সালে প্রথম পালিত হয়েছিল।